የፀረ ሙሰና ትግሉን ይበልጥ በማጠናከር ለተሻለ ለውጥ መስራት እንደሚገባ ተገለፀ
የፀረ ሙሰና ትግሉን ይበልጥ በማጠናከር ለተሻለ ለውጥ መስራት እንደሚገባ የደቡብ ክልል የመንግስት ኮሙኒኬሽን ጉዳዮች ጽ/ቤት አስታወቀ፡፡የጽ/ቤቱ አመራሮችና ሰራተኞች በስነ -ምግባር የታነፀ ትውልድ ለሀገራዊ ህዳሴ በሚል መሪ ቃል 12ኛውን ዓለም አቀፍ የፀረ-ሙስና ቀን በአል ማክበራቸውም ተመልክቷል፡፡የክልሉ የመንግስት ኮሙዩኒኬሽን ጉዳዮች ጽ/ቤት ኃላፊ ተወካይ አቶ ሲሳይ በቀለ እንደገለጹት የፀረ ሙስና ትግሉን ይበልጥ በማጠናከር ለተሻለ ለውጥ መስራት ይገባል፡፡ሙስናና ኪራይ ሰብሳቢነት በሀገር እድገት ላይ የሚፈጥረው አሉታዊ ተጽዕኖ ከፍተኛ ነው ያሉት አቶ ሲሳይ በየደረጃው የሚፈጸሙ የሙስናና ኪራይ ሰብሳቢነት ችግሮችን በመለየት የአመራሩና ፈጻሚው በጋራ ተቀናጅተው መስራት ይጠበቅባቸዋል ብለዋል ፡፡በተቋም ደረጃ በተለዩ የመልካም አስተዳደር ችግሮች ላይ በየጊዜው ውይይት በማካሄድና በተለዩ ችግሮች ላይ የመፍትሄ አቅጣጫ በማስቀመጥ የተቋሙን የማስፈፀም አቅም ማጎልበት እንደሚገባም ጠቁመዋል፡፡የመልካም ስነ-ምግባር ድርጊቶች መስፈን በአንድ በኩል የህዳሴ ጉዟችን እንዲፋጠንና ዉጤታማ እንዲሆን የሚያስችል ሲሆን በሌላ መልኩ ደግሞ ሙስናንና ብልሹ አሠራሮችን እንዲቀንሱ በማድረግ የሚባክነው የመንግስትና የህዝብ ሀብት በልማት ላይ እንዲውል በማድረግ የህዳሴ ጉዟችን አስተማማኝና ስኬታማ እንዲሆን የሚያስችል መሆኑን ጠቁዋል፡፡ከበዓሉ ታዳሚዎች መካከል አንዳንዶች በሰጡት አስተያየት በሀገራችን የተጀመረው የህዳሴ ጉዞ ስኬታማ እንዲሆን በዕለት ተዕለት ተግባራችን መልካም ስነ-ምግባርን ተላብሰን ተገልጋያችንን ለማርካት የተሟላ አገልግሎት ለመስጠት አስፈላጊውን ሁሉ እናደርጋለን ማለታቸዉን ተወካይ ሃላፊዉ ተናግረዋል፡፡